ENA macawa oqo e vakatabakidua tiko na noda veinanumi ena nodra nanumi na luveniyali, na vakaloloma kei ira na biliraki.
Tukuna mai na vukevuke ni Vunivola Levu ni lotu Wesele o Talatala Tevita Nawadra ni sa biu tiko na macawa oqo me qai laki vakacavari tiko ena Siga Tabu, 16 ni Seviteba ena noda vakaraitaka tiko na noda loloma kei na noda veinanumi vei ira na wekada era sega ni lomani ka karoni me vakataki keda tale eso.
E sa lako tikoga na veisiko ena macawa oqo ena kena taladrodro tiko mai na ka ni loloma, e kaya o Talatala Nawadra.
Ena siga Tusiti era laki veisiko na marama ni Wasewase o Kinoya ena nodra voli kakana kei na sovu me laki qaravi ka ra vakani ira na gone era tiko na vanua ni veivakarautaki oqo.
Tukuna na i liuliu ni marama o Losalini Tatatau, ni veisiko oqo era se dau qarava tu mai na marama ena ono na yabaki sa sivi.
Keimami nanuma me keimami sa mai veisiko ga na marama ena gauna ni neimami lotu ena veisiga Tusiti, ka keimami vakaligaliga ga mai ena vuku ni veika era gadreva na gone era mai qaravi tiko oqo ena vanua ni veivakarautaki e Dilkusha.
Keimami kauta ga mai na suka, na falawa, na raisi, na pepa ni vale lailai kei na nona wainimate ni barasi bati na gone, e kaya o Tatatau.
Era gole vata mai kei na nodra daunivakasala o Talatala Maika Sorowaqa, ka ra vakavinavinakataka na nona dau veitokoni ena vuku ni nodra veiqaravi na marama.
Tukuna mai ki na Nai Lalakai o Dikonesi Leba Laveti ka sa liutaka tiko na veiqaravi ena Dilkusha Home ni vakavinavinakataka na loloma ni Kalou kei na nodra veikauwaitaki na marama kei na turaga ena loma ni lotu kei ira talega na duikaikai ena nodra mai veivuke ena nodra lomani na gone era qaravi ena i tikotiko oqo.
Era lewe 26 kece na gone, lewe rua ga na gonetagane, kena vo kece era goneyalewa.
Tukuna o Dikonesi Leba ni vakavinavinakataka talega na nodratou lomasoli na Minisitiri ni Bula ena kena soli e 10 na kateni sovu.
E vakaraitaka ni siga Vakarauwai kei na Siga Tabu era sa dau tabili tu ga mai na veisiko mai vei ira na wekada na Idia.
Eso na gauna era qiri mai me ra taroga na cava na veika e gadrevi tu, era volivoli mai.
Eso era gole mai era mai sikovi ira na gone lalai sara, ka ra mai solia tu na waqanivola.
Na i sulu kei na cava ga era mai lolomataka vei ira na i solisoli ena i tikotiko oqo, e kaya.
Vakadeitaka o Dikonesi Leba ni dua na i tukutuku e via tukuna, vei keda oya me da dau lomani ira na gone era luveniyali ka ra biliraki ena i tikotiko cava ga eda tiko kina,.
Me da solia vei ira na loloma era gadreva tu, ka sega ni dua na vanua era kunea kina mai vei ira na tamadra kei na tinadra dina.
Eso mada ga na gauna e da sega tu ni solia na loloma vata oya vei ira na luveda dina, ena vuku ni noda vakaogai keda tale ena vuqa tale na veiqaravi tale eso ka guilecavi tiko o koya e dodonu me lomani ka ni o ya na noda i tavi dina, e kaya.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn